Mivel a JRC Karlsruhe, Geel és Petten városában működő nukleáris létesítményei továbbra is fontos szerepet játszanak a JRC kutatási és képzési tevékenységeiben, a leszerelési és hulladékgazdálkodási program eddig leginkább az isprai telephelyre fókuszált, ahol a legtöbb nukleáris létesítmény már 1999 előtt bezárt. A jövőben (2020 és 2060 között) jelentős leszerelési intézkedésekre lesz szükség a JRC Karlsruhe, Geel és Petten városában működő telephelyein is. A leszerelési és hulladékgazdálkodási program hozzájárul a JRC létesítményeinek otthont adó tagállamok által a kiégett fűtőelemek és a radioaktív hulladékok felelősségteljes és biztonságos kezeléséről szóló 2011/70/Euratom tanácsi irányelv megvalósítása érdekében bevezetett nemzeti programok sikeréhez is.

A leszerelési és hulladékgazdálkodási program kezdetben az úgynevezett „múltbeli kötelezettségekre“ összpontosított, főként az isprai nukleáris létesítményekre, amelyek már az elmúlt évtizedekben leálltak. E kategóriába tartozik a JRC létesítményeiben tárolt múltbeli hulladék is. Jelenleg a program hatóköre kiterjed a JRC négy telephelyén működő azon nukleáris létesítményekre is, amelyek a jövőben fognak elavulttá válni, és magában foglalja a nukleáris anyagok kezelését is.

A programot az Európai Bizottság Belső Ellenőrzési Szolgálata is auditálja. A legutóbbi, a Belső Ellenőrzési Szolgálat által elvégzett audit által tett, a költségbecslések javítására vonatkozó javaslatok alapján, valamint a különböző telephelyeken elvégzendő leszerelési munkálatok fokozódásának fényében a JRC a külső tanácsadók segítségével ismételten elvégezte a hulladékok számbavételét, és átalakította a leszerelés tervezését. A JRC egyes telephelyei esetében várható költségek meghatározása érdekében a JRC a közelmúltban a leszerelési költségek becslésére vonatkozóan kapott nemzetközi ajánlások alapján harmonizált megközelítést alkalmazott. Az új költségvetési előrejelzés (2017. december) előre nem látható kiadásokkal számol, amelyek mértékét a kérdéses tevékenységekhez kapcsolódó bizonytalanság szintje, valamint a különböző telephelyeken uralkodó külső feltételek határozzák meg. Az új stratégiát és költségvetési előrejelzést a leszerelési és hulladékgazdálkodási program szakértői csoportja is véleményezte, amely 2017-ben, a folyamat végén pozitív eredményre jutott. A különböző telephelyeken végzett műveletek időszerűségét és költségbecsléseit azonban jelentős bizonytalanság övezi, amely egyrészt a nukleáris leszerelés hosszú megvalósítási idejéből, másrészt a létesítményeknek otthont adó tagállamok által okozott késedelmekből fakad.

•Konzultációk az érdekelt felekkel

Az Európai Bizottság 2018. január 10. és 2018. március 9. között nyilvános konzultációt tartott az uniós források biztonsági területen való felhasználásáról.

A Kozloduj- és a Bohunice-program félidős értékeléséhez az Európai Bizottság 2017 júniusában 14 héten át tartó nyilvános konzultációt indított. A konzultációt nem övezte komoly érdeklődés (20 válasz érkezett). A konzultáció mellett 2017 júliusában célzott e-felmérés is indult; erre az összesen megkeresett 90 érdekelt féltől további 17 válasz érkezett (1 Bulgáriából, 4 Litvániából és 12 Szlovákiából). A beérkezett visszajelzések általánosságban pozitívan értékelték a programot, de nem nyújtottak új információkat. Ezt a két konzultációt körülbelül 100 leszerelési vállalkozóval és más releváns érdekelt féllel készített célzott interjúk egészítették ki.

•Külső szakvélemény

A program következő többéves pénzügyi kerethez való előkészítése során az alábbi dokumentumokra támaszkodtunk:

–„Support to the mid-term evaluation of the Nuclear Decommissioning Assistance Programmes” („Az atomerőművek leszerelését segítő támogatási programok félidős értékelésének támogatása”), EY, Értékelés az Európai Bizottság Energiaügyi Főigazgatósága számára, 2018

–„Nuclear Decommissioning Assistance Programme (NDAP) – Assessment of the robustness of the financing plans considering the economic-financial-budgetary situation in each concerned Member State and of the relevance and feasibility of the detailed decommissioning plans” („Az atomerőművek leszerelését segítő támogatási program – A finanszírozási tervek megalapozottságának értékelése az érintett tagállamok gazdasági, pénzügyi és költségvetési helyzetének fényében, valamint a részletes leszerelési tervek célszerűségének és megvalósíthatóságának felmérése“), Deloitte, NucAdvisor, VVA Europe, az Európai Bizottság Energiaügyi Főigazgatósága számára készült tanulmány, 2016

–Az Európai Számvevőszék 22/2016. sz. különjelentése: „A litvániai, bulgáriai és szlovákiai atomerőművek leszerelését támogató uniós programok: 2011 óta történt némi előrelépés, de még jelentős kihívások előtt állunk”

A leszerelési és hulladékgazdálkodási program irányításában a JRC-nek rendszeresen tanácsokat nyújt egy független európai leszerelési szakértőkből álló csoport (amely évente legalább kétszer, de szükség esetén ad hoc jelleggel többször is ülésezik). A szakértői csoport a leszerelési tevékenységek és a radioaktív hulladékok kezelésének stratégiájára, az elérhető technológiai megoldásokra, a szervezés technikai szempontjaira és a program más releváns aspektusaira vonatkozóan ad tanácsokat.

•Hatásvizsgálat

A költségvetési rendelet és az Európai Bizottság jobb szabályozásra irányuló politikája értelmében a jelenlegi programot (szolgálati munkadokumentum formájában) előzetes vizsgálatnak vetették alá.

•Egyszerűsítés

A Kozloduj- és a Bohunice-program működtetése jelenleg közvetett irányítás mellett, az érintett tagállamokban működő, pillérértékelésnek alávetett végrehajtó szerv által valósul meg (ez Bulgáriában és Szlovákiában az Európai Újjáépítési és Fejlesztési Bank (EBRD), Szlovákiában pedig a Szlovák Innovációs és Energiaügynökség (SIEA). A program félidős értékelése megerősítette, hogy a jelenlegi struktúra garantálja a program hatékony és eredményes megvalósítását, ezért a következő többéves pénzügyi keret során is fenn fog maradni, ugyanakkor a félidős értékelésből levont tanulságok alapján bizonyos területeken egyszerűsítésekre kerül majd sor.

A program például előnyt tud kovácsolni a felülvizsgált költségvetési rendeletben előirányzott többéves programozásból. Így a többéves részletes leszerelési tervet a lehető legjobban fel lehet használni kiindulási alapként a programozáshoz és a nyomon követéshez, valamint javítható a programozási ciklus hatékonysága és időszerűsége is. Egy másik példa a társfinanszírozásra vonatkozó egyértelműbb szabályok bevezetése, amelyek eloszlatják a finanszírozás forrása körüli bizonytalanságot, szükségtelenné teszik a nemzeti hozzájárulás mértékének éves szinten történő megtárgyalását és elfogadását, valamint növelik a tagállam felelősségvállalását.

Ezenfelül Bulgáriában és Szlovákiában az Európai Regionális Fejlesztési Alap (ERFA), az Európai Szociális Alap Plusz (ESZA+) és a Kohéziós Alap is támogathatná a kapcsolódó társadalmi és gazdasági átmenetet elősegítő intézkedéseket, többek között az energiahatékonyság és a megújuló energiaforrások használata terén, valamint más, a sugárbiztonsági folyamatokhoz nem kapcsolódó tevékenységeket. Ezzel ezek az alapok segíthetnek új tevékenységeket bevezetni az érintett régiókban, és a helyben elérhető szakértelmet felhasználva ösztönözhetnék a munkahelyteremtést, a fenntartható növekedést és az innovációt. Ugyanígy érdemes lesz szinergiákat kialakítani a kilencedik keretprogrammal (FP9) és/vagy az Euratom kutatási és képzési programjával is olyan területeken, mint a technológiafejlesztés és tesztelés, valamint a képzés és az oktatás.

Ezenfelül bevezetésre kerül az egységes szabálykönyv használata, és minél nagyobb mértékben igyekszünk kiaknázni a programok közötti további szinergiákat és komplementaritásokat.

A JRC a továbbiakban is közvetlen irányítással fogja megvalósítani a programot, teljes körűen hasznosítva nukleáris területen szerzett tapasztalatait, amíg le nem zárul a létesítmények és a kötelezettségek átadása a létesítményeknek otthont adó tagállamoknak. A JRC leszerelési és hulladékgazdálkodási programja az új jogi aktus hatálya alatt teljes körűen megvalósul majd. A JRC tovább javítja és egyszerűsíti meglévő programozási, nyomonkövetési és ellenőrzési rendszerét, és megtermeltérték-menedzsment eszköz bevezetésével, valamint az előrehaladás nyomon követését segítő kiindulási alap (végleges leszerelési terv) meghatározásával fejleszti projektirányítási megoldásait. Ehhez tartozik a többéves munkaprogram és pénzügyi döntés, egy időközi értékelés (négy év után) és egy 2027 után végzendő végső értékelés bevezetése is. A fenti intézkedések a program átláthatóságához is hozzájárulnak, ami az Európai Bizottság egyik általános célkitűzése.

•Alapjogok

A programnak nincs az alapjogokra gyakorolt hatása.